钦定古今图书集成/理学汇编/文学典/第047卷 > 房晖远
## 钦定古今图书集成/理学汇编/文学典/第047卷 > 房晖远

按《隋书》本传：“晖远，字崇儒，𢘆山真定人也。世传儒学。
晖远幼有志行，治《三礼》《春秋》《三传》《诗》《书》《周易》，兼善图
纬𢘆，以教授为务。远方负笈而从者，动以千计。齐南
阳王绰为定州刺史，闻其名，召为博士。周武帝平齐，
搜访儒俊，晖远首应辟命，授小学下士。及高祖受禅，
迁太常博士，太常卿牛弘每称为五经库。吏部尚书”
韦世康荐之，为大学博士。寻与沛公郑译修正乐章。
丁母忧解任。后数岁，授殄寇将军，复为太常博士。未
几，擢为国子博士。会上令国子生通一经者，并悉荐
举，将擢用之。既策问讫，博士不能时定臧否。祭酒元
善怪问之，晖远曰：“江南、河北，义例不同，博士不能遍
涉。学生皆恃其所短，称己所长，博士”各各自疑，所以
久而不决也。祭酒因令晖远考定之，晖远览笔便下，
初无疑滞。或有不服者，晖远问其所传义疏，辄为始
末诵之，然后出其所短，自是无敢饰非者。所试四五
百人，数日便决。诸儒莫不推其通博，皆自以为不能
测也。寻奉诏预修令式。高祖尝谓群臣曰：“自古天子
有女乐乎？”杨素以下莫知所出，遂言无女乐。晖远进
曰：“臣闻窈窕淑女，锺鼓乐之。此即王者房中之乐，著
于《雅》《颂》，不得言无。”高祖大悦。仁寿中，卒官，时年七十
二，朝廷嗟惜焉。赗赙甚厚，赠员外散骑常侍。